SCC ออกหุ้นกู้ชุดใหม่ 3 หมื่นลบ. ดอกเบี้ย 3% ต่อปี ขายผู้ถือหุ้นกู้เดิม-ประชาชนทั่วไป
SCC ออกหุ้นกู้ชุดใหม่ 3 หมื่นลบ. แทนหุ้นกู้ชุดเดิมที่ครบกำหนดไถ่ถอน ชูดอกเบี้ย 3% ต่อปี เสนอขายผู้ถือหุ้นกู้เดิม-ประชาชนทั่วไป
13 ก.พ. 2561

บริษัท ปูนซิเมนต์ไทย จำกัด (มหาชน) หรือ SCC ระบุว่า เมื่อวันที่ 12 กุมภาพันธ์ 2561 สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้อนุมัติการออกและเสนอขายหุ้นกู้ชุดใหม่ ครั้งที่ 1/2561 (SCC224A) จำนวน 30,000 ล้านบาท เพื่อทดแทนหุ้นกู้ 2 ชุดเดิมที่จะครบกำหนดไถ่ถอน ในวันที่ 1 เมษายน 2561 จำนวนรวม 30,000 ล้านบาท โดยเสนอขายให้ผู้ถือหุ้นกู้ SCC184A และ SCC184B ที่เป็นผู้ลงทุนประชาชนทั่วไป ผู้ถือหุ้นกู้บมจ.ปูนซิเมนต์ไทย ชุดอื่น ๆ ที่เป็นผู้ลงทุนประชาชนทั่วไป และผู้ลงทุนประชาชนทั่วไป
โดยหุ้นกู้ดังกล่าวมีอายุ 3 ปี 11 เดือน 30 วัน อัตราดอกเบี้ยคงที่ 3% ต่อปี กำหนดวันออกหุ้นกู้ในวันที่ 2 เมษายน 2561 และครบกำหนดไถ่ถอนวันที่ 1 เมษายน 2565 โดยจะจ่ายดอกเบี้ยทุก ๆ 3 เดือน ในวันที่ 1 มกราคม ,1 เมษายน ,1 กรกฎาคม และ 1 ตุลาคม
สำหรับผู้จัดการการจัดจำหน่าย ประกอบด้วย ธ.กรุงศรีอยุธยา (BAY) ,ธ.กรุงเทพ (BBL) ,ธ.กรุงไทย (KTB) ,ธ.กสิกรไทย (KBANK) และธ.ไทยพาณิชย์ (SCB)
ทั้งนี้ หุ้นกู้ดังกล่าวได้รับการจัดอันดับความน่าเชื่อถือจากบริษัท ฟิทช์ เรทติ้งส์ (ประเทศไทย) จำกัด ที่ระดับ A+ (tha)